
ΔΕΛΤΙΟ ΤΥΠΟΥ
Δεκάδες χιλιάδες μαθητές, φοιτητές, εκπαιδευτικοί και άλλοι εργαζόμενοι βούλιαξαν Τετάρτη 21/10/1026 τους δρόμους της Αθήνας και άλλων μεγάλων πόλεων της χώρας. Έστειλαν ηχηρό μήνυμα ενάντια στην πολιτική του κέρδους που οδηγεί σε μεγαλύτερη εμπλοκή στον πόλεμο, ενεργειακή φτώχεια, ακρίβεια, ένταση της εκμετάλλευσης, υποβάθμιση της Υγείας και της Παιδείας.
Ήταν μεγάλη η συμμετοχή στην απεργία των εκπαιδευτικών πανελλαδικά αλλά και στα σχολεία του Περιστερίου, με κάποια να κλείνουν εντελώς! Συγκλονιστική η συμμετοχή των μαθητών με εκατοντάδες κλειστά σχολεία, με το σύνθημα «Από την Ελλάδα μέχρι τη Γαλλία παλεύουμε για δημόσια και δωρεάν Παιδεία». Όλες αυτές οι συγκεντρώσεις που συναντήθηκαν με τους απεργούς υγειονομικούς και τους χιλιάδες συνταξιούχους, διεκδικώντας αποκλειστικά δημόσια και δωρεάν υγεία, αποτελούν πολύτιμη παρακαταθήκη για τη συνέχεια και την κλιμάκωση του αγώνα.
Η προσπάθεια συκοφάντησης των αγώνων των μαθητών και των φοιτητών που επιχειρήθηκε από την κυβέρνηση της έπεσε στο κενό. Δεν πέρασε η απόπειρα της κυβέρνησης και πρόθυμων «παπαγάλων» στα ΜΜΕ να δημιουργήσουν κλίμα χάους και τρομοκρατίας! Η αστυνομοκρατία, η επιχείρηση εκφοβισμού και καταστολής που στήθηκαν για να αποτρέψουν τη συμμετοχή στις συγκεντρώσεις απέτυχε.
Στους δρόμους εκφράστηκαν η συσσωρευμένη οργή και η αγανάκτηση για την ακρίβεια, τους μισθούς και τις συντάξεις που δεν φτάνουν ούτε για τα στοιχειώδη, τα απλησίαστα νοίκια, την υποβάθμιση της Υγείας και της Παιδείας. Η απαίτηση να σταματήσει ο λαός να πληρώνει για τα κέρδη των επιχειρηματικών ομίλων και την εμπλοκή στους πολέμους τους ακούστηκε δυνατά!
Η φωνή των εργαζομένων, των μαθητών και των φοιτητών στην Ελλάδα ενώθηκε με τη φωνή των εργαζομένων και της νεολαίας που πλημμυρίζουν τους δρόμους στη Γαλλία και σε άλλες χώρες της Ευρώπης. Οι αγώνες τους μας γεμίζουν αισιοδοξία, δυναμώνουν την αλληλεγγύη και την κοινή πάλη απέναντι στην πολιτική που θυσιάζει τις εργατικές - λαϊκές ανάγκες. Η ημέρα της απεργίας φανέρωσε τη δύναμη του οργανωμένου λαού και της νεολαίας. Όταν οι εργαζόμενοι παίρνουν την υπόθεση στα χέρια τους μπορούν να ξεπερνούν εμπόδια, να ματαιώνουν σχεδιασμούς, να παρεμβαίνουν και να καθορίζουν τις εξελίξεις. Αυτή τη δύναμη φοβούνται. Αυτήν πρέπει τώρα να πολλαπλασιάσουμε! 
Τώρα έχουμε τον λόγο! Όλοι στους δρόμους, όλοι στον αγώνα!
ΞΕΣΗΚΩΜΟΣ !
Στις 30 Οκτώβρη, στη μεγάλη, ιστορική διεθνή απεργία των λιμενεργατών, σε περισσότερα από 100 λιμάνια σε 4 ηπείρους με σύνθημα «Δεν δουλεύουμε για τον πόλεμο»! Αυτή την ημέρα οργανώνονται νέα πανεκπαιδευτικά συλλαλητήρια. Ενώνεται και πάλι ο αγώνας των εκπαιδευτικών, των μαθητών και των φοιτητών με τον αγώνα των λιμενεργατών και των εργαζομένων όλης της χώρας. Εκείνη την ημέρα στο δημοτικό θέατρο Πειραιά, στις 10πμ (Η ΑΔΕΔΥ έχει κηρύξει 4ωρη στάση εργασίας 8:00-12:00) συγκεντρωνόμαστε και διαδηλώνουμε. Ο ΣΕΠΕ «Έλλη Αλεξίου» κηρύσσει διευκολυντική στάση από 1 έως 4 ώρες στο ωράριο κάθε συναδέλφισσας/φου. Την ίδια μέρα το απόγευμα 18.30 μμ στην Πλατεία Δημαρχείου, διοργανώνουμε μεγάλη αντιπολεμική συγκέντρωση στο Περιστέρι μαζί με τους άλλους μαζικούς φορείς και σωματεία της περιοχής. 

Οργανώνουμε με αισιοδοξία και πείσμα την πανελλαδική – πανεργατική απεργία της 25ης Νοέμβρη.

Συσπειρωμένοι στο σωματείο μας πρωτοστατούμε στην οργάνωση, δυναμώνουμε τη μάχη για να πάρει απάντηση η πολιτική της πολεμικής εμπλοκής, των κερδών και της φτώχειας.
«Λεφτά για μισθούς υγεία και παιδεία, όχι για τα κέρδη και τους πολέμους»

